FI Euroopan unionin virallinen lehti C 251/6

Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 8 artiklan 2 kohdassa tarkoitettu rekisteröintihakemuksen julkaiseminen

2011/C 251/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 509/2006 (1) 9 artiklassa tarkoitetulla tavalla. Hakemusta koskevat huomautukset on toimitettava komissiolle kuuden kuukauden kuluessa julkaisemisesta.

MUUTOSHAKEMUS

NEUVOSTON ASETUS (EY) N:o 509/2006

11 ARTIKLASSA TARKOITETTU MUUTOSHAKEMUS

”FALUKORV”

EY-N:o: SE-TSG-0107-0020-31.08.2007

1. Hakijaryhmittymä:

Nimi: Kött och Charkföretagen Osoite: Box 55680 SE-102 15 Stockholm SVERIGE P. +46 87626525 Sähköposti: info@kcf.se

2. Jäsenvaltio tai kolmas maa:

Ruotsi

3. Eritelmän otsake, johon muutos vaikuttaa:

—  Tuotteen nimi —  Nimen varaaminen (neuvoston asetuksen (EY) N:o 509/2006 13 artiklan 2 kohta) — Tuotteen kuvaus — Tuotantomenetelmä — Muu (täsmennettävä): Vähimmäisvaatimukset ja erityislaadun valvontamenettely

4. Muutoksen/muutosten tyyppi:

— Rekisteröidyn APT:n eritelmän muutos —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 509/2006 11 artiklan 3 kohta) (esitettävä todisteet näistä toimista)

5. Muutos (muutokset):

Tuotantomenetelmä

a) Raaka-aineet

i) tekstin yksinkertaistaminen ja lyhentäminen tuotteen sisältämän lihan ja rasvan osalta

ii) ruokasuolan vaihtaminen suolaan

iii) sokerin, glukoosin ja sipulin lisääminen sallituiksi raaka-aineiksi

Tällä muutoksella selvennetään lihan määritelmää. Lisäksi ehdotetaan muutoksia, jotka johtuvat reseptin kehittymisen lisäksi myös muiden suolatyyppien kuin ruokasuolan käytöstä. Nämä muutokset eivät kuitenkaan vaikuta elintarvikkeen erityislaatuun eivätkä perusominaisuuksiin. Pakolliset raaka-aineet on eriteltävä erityislaadun takaamiseksi. Sallittujen raaka-aineiden käyttäminen ei vaikuta ratkaisevasti elintarvikkeen erityislaatuun.

b) Lisäaineet

i) Säilöntäaineesta E 250 tulee pakollinen lisäaine.

ii) Askorbiinihappo, E 300, natriumaskorbaatti E 301 sekä E 450, E 451 ja E 452 (rajoitus 1,5 grammaa yhtä kilogrammaa kohden fosforioksideina laskettuna) tulevat sallituiksi lisäaineiksi.

Tämä muutos on selventävä ja edellyttää lisäaineiden nimitysten mukauttamista. Muutos johtuu tuotantotekniikan luonnollisesta kehityksestä. Pakolliset raaka-aineet on eriteltävä erityislaadun takaamiseksi. Sallittujen lisäaineiden käyttäminen ei vaikuta ratkaisevasti elintarvikkeen erityislaatuun.

c) Valmistus

Muutos johtuu lihanjalostuksessa käytettävän teknisen laitteiston luonnollisesta kehityksestä. Edelliseen erittelyyn on tehty selvennys, jonka mukaan valmistuksessa on käytettävä savun läpäisevää suolta. Tämä selvennys on tärkeä elintarvikkeen perinteisen luonteen säilyttämisen kannalta.

Tuotekuvaus

Tekstin yksinkertaistaminen, joka ei vaikuta elintarvikkeen erityislaatuun ja ominaispiirteisiin. Mikrobiologisilla ominaispiirteillä ei ole enää merkitystä, kun otetaan huomioon hygienialainsäädännön kehitys alkuperäisen eritelmän hyväksymisen jälkeen.

Faluninmakkaran erityislaatua käsittelevä laajennettu kuvaus on lisätty.

Erityisluonteen minimivaatimukset ja tarkastusmenettelyt

a) Siirtyminen uuteen lihan määritelmään (Euroopan parlamentin ja Euroopan unionin neuvoston direktiivi 2000/13/EY, liite I). Koska EU:n määritelmä lihasta on muuttunut aiemman eritelmän hyväksymisen jälkeen, alhaisimman sallitun lihapitoisuuden määrää on nostettava. Tämä ei edellytä käytännön muutoksia, vaan kyseessä on käsitteen muutos.

b) Muutos johtuu siitä, että viittaus mikrobiologisiin ominaisuuksiin on poistettu.

c) Tarkastusten toistumistiheyttä ja toteuttamistapaa on selvennetty.

6. Päivitetty tuote-eritelmä:

TUOTE-ERITELMÄ

6.1 Rekisteröitävä nimi (rekisteröitävät nimet) (komission asetuksen (EY) N:o 1216/2007 2 artikla):

Faluninmakkara (ruots. falukorv)

”Perinteinen ruotsalainen tuote”

6.2 Nimi:

on itsessään erityinen  on maataloustuotteen tai elintarvikkeen erityisluonnetta ilmaiseva

Faluninmakkara on eritelmässä tarkoitetun tuotetyypin vakiintunut nimitys. Nimitystä käytetään vain juuri tämäntyyppisestä makkarasta, ja nimityksen käyttämisellä on pitkät perinteet. Alun perin nimitys tulee Falun-nimisen kaupungin nimestä, mutta maantieteellinen yhteys on jo kauan sitten kadonnut, ja faluninmakkaraa tuotetaan koko Ruotsissa.

6.3 Asetuksen (EY) N:o 509/2006 13 artiklan 2 kohdan mukainen nimen varaaminen:

Rekisteröintiin liittyy nimen varaaminen  Rekisteröintiin ei liity nimen varaamista

6.4 Tuotetyyppi:

Luokka 1.2 – Lihavalmisteet (kuumennetut, suolatut, savustetut jne.)

6.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan (komission asetuksen (EY) N:o 1216/2007 3 artiklan 1 kohta):

Aistinvaraiset ominaisuudet

Leikkauspinnan väri vaihtelee haaleasta selkeään punaruskeaan.

Koostumus on kiinteä.

Faluninmakkarassa on savun, mausteiden ja suolan makua, joka vaihtelee miedosta voimakkaaseen.

Fysikaalis-kemialliset ominaisuudet

Faluninmakkarassa saa olla enintään 65 grammaa vettä 100 grammassa valmista tuotetta.

Rasvaa saa olla enintään 23 grammaa 100 grammassa valmista tuotetta, kun vesipitoisuus on suurin sallittu.

6.6 Sen maataloustuotteen tai elintarvikkeen tuotantomenetelmän kuvaus, johon 3.1 kohdan mukaista nimeä sovelletaan (komission asetuksen (EY) N:o 1216/2007 3 artiklan 2 kohta):

Pakolliset raaka-aineet

— raaka tai suolattu liha (Euroopan parlamentin ja Euroopan unionin neuvoston direktiivin 2000/13/EY liitteessä I olevan lihan määritelmän mukaisesti), joka voi olla naudan- tai hevosenlihaa tai sianlihaa, josta on poistettu kamara

— raaka tai suolattu sianrasva, josta on poistettu kamara

— perunajauho

— vesi

— suola

— mausteet

Sallitut raaka-aineet

— sokeri

— glukoosi

— sipuli

Pakolliset lisäaineet

— Säilöntäaine E 250

Sallitut lisäaineet

— hapettumisenestoaineet E 300 ja E 301

— stabilointiaineet E 450, E 451 ja E 452 (yhteensä enintään 1,5 grammaa kiloa kohden fosforioksideina laskettuna)

Valmistus

Raaka- ja lisäaineet sekoitetaan keskenään ja emulgoidaan lihamyllyssä tai hakkurissa.

Makkara-aines laitetaan läpimitaltaan vähintään 45-millimetriseen savua läpäisevään suoleen.

Makkarat savustetaan ja kuumennetaan niin, että sisälämpötilaksi tulee vähintään 72 celsiusastetta.

Makkarat jäähdytetään alle kahdeksaan celsiusasteeseen.

6.7 Maataloustuotteen tai elintarvikkeen erityisluonne (komission asetuksen (EY) N:o 1216/2007 3 artiklan 3 kohta):

Leikkauspinnan väri vaihtelee haalean ja tumman ruskeanpunertavan välillä.

Sen koostumus on kiinteä.

Faluninmakkarassa on savun, mausteiden ja suolan makua, joka vaihtelee heikosta voimakkaaseen.

Faluninmakkarassa saa olla enintään 65 grammaa vettä 100 grammassa valmista tuotetta.

Rasvaa saa olla enintään 23 grammaa 100 grammassa valmista tuotetta, kun vesipitoisuus on suurin sallittu.

Faluninmakkara on niin sanottu paksu makkara (läpimitta yli 45 mm), joka leikataan senttimetrin paksuisiksi viipaleiksi ja paistetaan lounaaksi tai päivälliseksi. Joissakin Ruotsin osissa faluninmakkaraviipaleita käytetään myös voileivän päällisinä.

6.8 Maataloustuotteen tai elintarvikkeen perinteinen luonne (komission asetuksen (EY) N:o 1216/2007 3 artiklan 4 kohta):

Faluninmakkaraa on valmistettu Ruotsissa 1600-luvulta lähtien. Siihen liittyviä kansallisia määräyksiä on annettu vuodesta 1973 lähtien. Faluninmakkara on useimpien ruotsalaisten mielestä Ruotsin kansallisruokalaji.

Taalainmaan museon (ruots. Dalarnas museum) mukaan faluninmakkaran historia alkaa 1600-luvulta. Härkien nahkoja käytettiin köysinä malminnostossa Falunin kuparikaivoksessa. Talvisin häränlihaa voitiin säästää, mutta kesäisin lihasta tehtiin makkaraa säilyvyyden parantamiseksi. Makkaraa kutsuttiin faluninmakkaraksi.

Stora Kopparbergin läänistä peräisin olevassa sanomalehdessä kirjoitettiin 14. joulukuuta 1834 seuraavaa: ”Joka vuosi lähetettiin pääkaupunkiin huomattavia määriä Svedvin pitäjässä valmistettua savumakkaraa. Se tunnetaan Tukholmassa yleisesti nimellä Fahlu Korf, ja se on ollut siellä suosiossa jo vuosien ajan.”

Ruokailutottumuksia käsittelevän tutkimuksen ”Mat och måltider bland arbetare och tjänstemän i Jonsered under 1900-talet” (”Jonseredin työläisten ja virkailijoiden ruoka ja ateriat 1900-luvulla”) (kolmannen vuosikurssin (C1) etnologian tutkielma, Göteborgin yliopisto, kevätlukukausi 1976, Birgitta Frykman) mukaan muun muassa faluninmakkara kuului sekä työläisten että virkailijoiden ruokatottumuksiin.

Faluninmakkaran raaka-aineena on ollut perinteisesti liha ja ainoana sidosaineena perunajauho.

Henning Fasthin vuonna 1936 laatimassa kirjassa ”Receptbok för charkuterister” (Lihakauppiaiden keittokirja) on kaksi faluninmakkarareseptiä. Niissä käytetty liha voi olla häränlihaa, rasvaista sianlihaa tai toisen reseptin mukaan hieman rasvaisempaa häränlihaa. Ainoana sidosaineena on perunajauho.

Brevskolan och LTK:n vuonna 1955 julkaiseman keittokirjan ”Charkuterikursen del 2” sivulla on faluninmakkararesepti. Luokan III naudanlihan rasvapitoisuus on noin 20 % ja luokan III sianlihan noin 50 % (sivu 92). Ainoa sidosaine on perunajauho.

Vuonna 1973 käyttöön otetussa kansallisessa standardissa muun muassa määrättiin lihan vähimmäismäärä faluninmakkaran perinteisen 1900-luvulla käytetyn valmistusmenetelmän mukaiseksi.

6.9 Erityisluonnetta koskevat vähimmäisvaatimukset ja tarkastusmenettelyt (komission asetuksen (EY) N:o 1216/2007 4 artikla):

Faluninmakkarassa on oltava vähintään 45 gramma lihaa 100 grammassa valmista tuotetta.

Perunajauhoja saa olla enintään 4 grammaa kuiva-ainetta 100 grammassa valmista tuotetta. Kuivaaine lasketaan suurimman sallitun vesipitoisuuden perusteella.

Makkaraa valmistavan yrityksen takastusviranomainen huolehtii vähimmäis- ja enimmäisvaatimusten valvonnasta sekä kemiallisesta valvonnasta. Rasvan ja veden kemialliset arvot mitataan 500 grammasta homogenisoitua faluninmakkaraa.

(1) EUVL L 93, 31.3.2006, s. 12.